b'\n_START_ARTICLE_\nUhu!\n_START_PARAGRAPH_\nUhu! er en norsk eventyrserie for barn som gikk p\xc3\xa5 NRK Barne-TV fra 2001 til 2003. Serien omhandlet flere sp\xc3\xb8kelser som hadde mistet sp\xc3\xb8kelseskraften sin og derfor ikke kunne sp\xc3\xb8ke, men det skjedde mye rart i sp\xc3\xb8kelseshuset likevel. _NEWLINE_Serien vant Gullruten to ganger: i klassen "Beste barneprogram" for episoden Krangling under Gullruten 2002 og i klassen "Beste barne- eller ungdomsprogram" under Gullruten 2003. NRK Barn ga ut flere album med musikk fra serien og vant Spellemannprisen 2001 for Uhu! og Spellemannprisen 2002 for Uhu! Vol. 2, begge i klassen "Barneplate"._NEWLINE_Sp\xc3\xb8kelsesserien ble spilt inn i Saxeg\xc3\xa5rden, i Oslos Middelalderpark. Selve huset er fra 1700-tallet, og kan beskues av publikum fra utsiden, men ikke fra innsiden. Innspillingene foregikk i hovedetasjen og p\xc3\xa5 loftet.\n_START_SECTION_\nHandlingen\n_START_PARAGRAPH_\nSp\xc3\xb8kelsene likte mat, men kan bare spise hermetikk som finnes i to smaker, stek og napoleonskake._NEWLINE_Hver gang sp\xc3\xb8kelsesalarmen g\xc3\xa5r, uler det, og det er kommet et nytt sp\xc3\xb8kelse til huset. Da er det sp\xc3\xb8kelsessjefen Polters oppgave \xc3\xa5 ta godt imot dem. N\xc3\xa5r sp\xc3\xb8kelsene kommer til sp\xc3\xb8kelseshuset, m\xc3\xa5 de f\xc3\xa5 et oppdrag. Det f\xc3\xa5r de av et orakel. N\xc3\xa5r sp\xc3\xb8kelsene har mestret oppdraget sitt, kommer de til Hermetika, hvor det bugner av masse deilig hermetikk i alle slags smaker. Klarer sp\xc3\xb8kelsene derimot ikke oppdraget sitt, havner de p\xc3\xa5 Slampamper\xc3\xb8yene, hvor det er kaldt og kjedelig og d\xc3\xa5rlig utvalg av hermetikk. For \xc3\xa5 f\xc3\xa5 et glimt av disse stedene, kan man bruke Hermetikakikkerten, som er to skiver med servelat, for \xc3\xa5 se hvordan det er der.'